Svend Auken (S), 1998-06-19:
Det er en virkelig god dag, og det bliver endnu bedre, når vi kommer frem til tredje behandling, og et bredt flertal i Folketinget støtter dette danmarkshistoriens største naturgenopretningsprojekt.
Det er rigtigt - jeg tror, det var hr. Glerup, som sagde det - at vi nu har kæmpet med denne sag i 10 år.
Vi har arbejdet med den, og der har ikke været det alternativ, ikke det spørgsmål, der ikke er blevet endevendt af skiftende miljøministre og navnlig af deres dygtige medarbejdere og de konsulentfirmaer, der har arbejdet med denne sag.
Der er ikke den anstrengelse, som ikke er blevet udfoldet for at imødekomme lokalsamfundet og dets bekymringer, og der er ikke det, som ikke er blevet gjort for at få dette kæmpeprojekt, som bliver en enorm gevinst - ikke bare for egnen, men for hele det danske samfund - gennemført på en ordentlig måde.
Jeg synes, jeg vil starte med at udtrykke stor, stor tilfredshed med det, og jeg skal kun bekræfte alle de løfter, vi har givet undervejs med hensyn til samarbejde, både om arealerhvervelse, planlægning for området og brugen af området. Jeg havde selv her i foråret et godt møde i Skjernhallen, hvor mange kom til stede, og hvor vi virkelig fik vendt problemerne.
Dengang var der bred vilje fra både amt, kommuner og lodsejere - også dem, der var meget utilfredse med projektet - til i fællesskab, nu hvor Folketinget med stort flertal har truffet sin beslutning, også at få det bedst mulige ud af det.
Vi har svaret på mange spørgsmål, også mange overflødige spørgsmål; men hellere svare på også overflødige spørgsmål og få alt belyst og alt vurderet end lade ubesvarede spørgsmål stå hen.
Det er imidlertid på den baggrund lidt vanskeligt - for ikke at sige, at det nok kræver en stærkere sindsligevægt end den, jeg er udstyret med fra naturens side - at bevare roen, når man hører fru Hanne Severinsen også ved denne lejlighed udtale sig om alt det, vi har sagt nej til at undersøge.
Ikke mindst over for partiet Venstre har vi svaret på spørgsmål efter spørgsmål efter spørgsmål.
Jeg har bedt mine medarbejdere sidde i timevis med Venstres folk for at svare på spørgsmål, og bagefter spurgte jeg: Er der nu flere ting, der står tilbage?
Og jeg var glad for at få det svar, at man følte sig godt behandlet undervejs.
Sådan skal det selvfølgelig også være, og jeg er glad for, at Venstre stemmer for forslaget.
Men jeg kan også godt forstå, at fru Aase D. Madsen bliver lidt forundret over, hvordan Venstres stilling egentlig er, når man hører den ordførertale, vi har hørt både nu og ved enhver given lejlighed, hvor man undsiger projektet i stort set alt det, man siger.
Men jeg har måttet vænne mig til, at Venstres ordfører holder en tale, der er lodret imod projektet, og derefter stemmer Venstre for.
I stedet for at være sur over, at fru Hanne Severinsen igen sår tvivl om beslutningsgrundlaget og om hele projektet,
vil jeg ytre tilfredshed med, at vi har Venstre med på dette forslag, som de jo selv oprindelig var med til at gennemføre i Schlüterregeringens tid, og jeg vil gerne sige Folketinget tak.
Tak til alle de mange politiske partier, tak for det gode arbejde, der er blevet lavet i denne forbindelse.
Vi står ved alle vore tilsagn og vore løfter, men man skal ikke tro, at man ved at stemme ja i dag får lejlighed til eller adkomst til under dække af et forlig at gennemføre sabotagevirksomhed mod forliget.
Det vil vi ikke finde os i, det siger jeg, så der ikke er nogen som helst tvivl om, at sådan er de faktiske forhold.
Men det er godt, at vi nu har
et bredt flertal her i Folketinget, der har lavet et kæmpearbejde, og jeg vil gerne sige tak til alle dem, der har medvirket positivt i det.
Den sidste bemærkning, jeg skal gøre, er, at fru Aase D. Madsen var meget hård i sin kritik, og det er måske ikke så overraskende, hvis man ikke har overværet førstebehandlingen, som jeg ikke ved om fru Aase D. Madsen overværede.
Her havde Dansk Folkeparti en anden ordfører, som holdt et sobert, konstruktivt og positivt foredrag om hele projektet, som jeg en dag lidt senere havde lejlighed til at rose ham for.
Men sådan er der jo så meget i denne sag om Skjern Å.
Det er ikke kun åen, der gerne skal bugte sig i landskabet, også Folketingets behandling har undertiden været lidt snoet. Jeg er glad, jeg synes, resultatet er flot, og jeg vil gerne sige tak til de politiske partier for, at vi nu i bred enighed kan gennemføre dette projekt.